Panorama Tower

**Panorama Tower** on Espoon Leppävaarassa sijaitseva 17-kerroksinen toimistorakennus. 76 metriä korkea tornitalo sijaitsee kauppakeskus Sellon ja Leppävaaran rautatieaseman kupeessa osoitteessa Hevosenkenkä 3. Se oli valmistuessaan Espoon toiseksi korkein tornitalo Fortumin pääkonttorin jälkeen, ja on edelleen yksi Suomen korkeimpia toimistorakennuksia.

Panorama Tower -kokonaisuuteen kuuluu tornin lisäksi matalampi seitsemänkerroksinen osa.

## Rakennuksen tiedot
Rakennuksen omistaa Varma ja sen on suunnitellut arkkitehtitoimisto Larkas & Laine. Panorama Towerin kokonaisala on 23&nbsp;600 m², josta toimistotilaa on noin 16&nbsp;100 m² ja liiketilaa 1&nbsp;600 m². C-talon pinta-ala on noin 4&nbsp;000 m², B-talon 3&nbsp;900 m² ja A-talon 8&nbsp;200 m². Vuokrattavien tilojen koko on 100 – 1&nbsp;850 m². Rakennuksen tilavuus on noin 90&nbsp;000 m³. Toimistotilat on suunniteltu niin että ne voidaan tehdä käyttäjän toiveiden mukaan joko koppi-, avo- tai kombikonttoreiksi. Lisäksi kunkin toimistokerroksen 550 neliömetriä voi jakaa tarvittaessa kahdelle eri käyttäjälle-

B- ja C-taloissa on 8 kerrosta ja ne ovat 42 metriä korkeita. A-talossa on 17 kerrosta ja se on 73 metriä korkea. Rakennuksen katutaso ja tornitalon kolme ensimmäistä kerrosta on varattu liike- ja palvelutiloiksi. Kerrokset 4–16 ovat toimistotiloja. Ylimmässä kerroksessa sijaitsee vuokrattava edustussauna ja ilmanvaihtokonehuone. 17. kerros on ainoastaan pieni porrashuoneen osa, jonka päällä on helikoptereille tarkoitettu leijuntataso. Kerros on rakennettu niin, että se näyttää kokonaiselta kerrokselta. Rakennuksen alla on 1&nbsp;200 neliömetrin kellari jossa on sosiaali- ja varastotiloja.

Panorama Towerin pysäköintitilat sijaitsevat viereisessä pysäköintitalossa, jossa on 480 katettua autopaikkaa.

## Rakentaminen

Päärakennesuunnittelija Pöyry Civil laati rakennuksen perustus- ja runkorakenteista 3D-virtuaalirakennuksen, johon koko rakennesuunnittelu pohjautui. Ensimmäiset luonnokset tornista piirrettiin joulukuussa 2003, mutta tämän jälkeen projekti keskeytyi vuodeksi. Keväällä 2006 hankkeelle saatiin rakennuttamispäätös.

Rakentaminen aloitettiin huhtikuussa 2006. Skanskan ja NCC:n muodostama työyhteenliittymä Tyl Leppävaara toteutti hankkeen Keskinäinen Työeläkevakuutusyhtiö Varmalle. Rakennuksen kokonaishinta oli noin 54 miljoonaa euroa.

Teräksen kustannustekijöistä ja rakennuksen palonkesto-luokkavaatimuksista johtuen 3D-rakennemalliin valittiin luonnosvaiheessa runkomateriaaliksi betoni, joka myöhemmin vaihtui teräkseksi. Rakennuksen pilaripalkkirunko on teräsrakenteinen, jäykistävät runkorakenteet ovat betonia ja kevytrakenteiset julkisivut ovat suurelta osin lasia. Teräspalkki ja -pilarijärjestelmä kannattelee itsensä ja koko rakennuksen painoa. Julkisivut on tehty Ruukin julkisivuelementeistä, joissa on käytetty ulkopinnassa joko Liberta-pintakasettia tai tiililankkuverhousta, tai lasialumiiniseinäelementtejä.

Panorama Tower valmistui huhtikuussa 2008.

### Perustus

Tornin alapuolella oleva kallioperusta on hyvin rikkonaista ja tästä syystä terästankoankkurit piti ankkuroida aina 15 metrin syvyyteen asti alun perin suunnitellun kuuden metrin sijasta. Peruskallioon on ulotettu 40 millimetrin läpimittaiset vetotangot, jotka on jännitetty 80 tonnin voimalla.

Kauppakeskus Sellosta pysäköintitaloon menevä tunneli menee rakennuksen C-osan alta, minkä vuoksi siellä ei ole kellaria. Rakennuksen alitse kulkee myös Sellon huoltotunneli. Tunneleiden rakenteisiin oli rakennusvaiheessa ennakoitu rakenteita, joiden päältä pystyttiin myöhemmin rakentamaan. Rakennuksessa on tunnelin kohdalla pitemmät pilarivälit kuin muualla ylimpään kerrokseen asti.

### Runko
Rakennuksen runko on asennettu torninostureilla, julkisivu osin autonosturilla. Autonosturi ja tontin ahtaus ovat syynä siihen, että julkisivua tehtiin yhdellä sivulla paikoin 3–4 kerrosta kerrallaan. Työmaalla käytettiin kahta torninosturia, joista toinen oli korkeimmillaan yli 90 metriä korkea ja puomin pituus 55 metriä. Nosturin suuren korkeuden vuoksi sille jouduttiin erikseen hakemaan lentoestelupa ilmailulaitokselta.

Jäykistävät seinät on tehty paikalla valaen ja ne ovat pystysuunnassa jälkijännitettyjä rakenteita. Tornitalossa kahdeksannen kerroksen jälkeen on käytetty seinäelementtejä. Valmistuessaan julkisivujen erikoisuutena pidettiin niiden valaisemista vaihtuvavärisillä LEDeillä.

### Hissit
Rakennuksen porrashuoneet ja hissikuilut tehtiin paikalla valaen 9. kerrokseen asti ja jälkijännitettiin kallioon. Hissit ovat konehuoneettomia Koneen MonoSpace-hissejä, joiden nopeudet ovat 2,5 metriä sekunnissa. Ikkunallisiin hisseihin asennettiin Suomessa harvinaisena lisänä jäähdytys. Lisäksi yksi hissi on toteutettu niin, että palomiehet voivat käyttää sitä tulipalon aikana.

## Lähteet

## Aiheesta muualla

* Hankkeen kotisivut